钦定古今图书集成/明伦汇编/官常典/第056卷 > 鲜虞
## 钦定古今图书集成/明伦汇编/官常典/第056卷 > 鲜虞

周同姓“有虞鲜国。”

按《国语》，史伯对郑桓公曰：“当成周者，北有卫、燕、翟、鲜
虞，路洛泉徐浦。”

〈注〉鲜虞，姬姓，在翟者。

按《路史》：“鲜虞，姬国也。”

景王十五年冬晋伐鲜虞。

按《春秋昭公十二年》。　按《左传十二年》冬，“晋荀吴伪
会齐师者，假道于鲜虞，遂入昔阳。”

〈注〉鲜虞，《白狄》别种，在中山《新市县》。

景王十六年，晋荀吴帅师侵鲜虞。

按《春秋》不书。　按《左传昭公十三年》：“鲜虞人闻晋师
之悉起也，而不警边，且不修备。晋荀吴自著雍以上
军侵鲜虞，及中人驱冲竞大获而归。”

景王十八年秋，晋荀吴帅师伐鲜虞。

按《春秋》昭公十五年。　按《左传》十五年秋，晋荀吴帅
师伐鲜虞，围鼓。鼓人或请以城叛，穆子弗许。左右曰：
“师徒不勤而可以获城，何故不为？”穆子曰：“吾闻诸叔
向曰：‘好恶不愆，民知所适，事无不济。或以吾城叛，吾
所甚恶也。人以城来，吾独何好焉？赏所甚恶，若所好
何？若其弗赏，是失信也，何以庇民？力能则进，否则退，
量力而行，吾不可以欲城而迩奸，所丧滋多’。”使鼓人
杀叛人，而缮守备。围鼓三月，鼓人或请降，使其民见，
曰：“犹有食色，姑修而城。”军吏曰：“获城而弗取，勤民而
顿兵，何以事君？”穆子曰：“吾以事君也，获一邑而教民
怠，将焉用邑？邑以贾怠，不如完旧。贾怠无卒，弃旧不
祥。鼓人能事其君，我亦能事吾君。率义不爽，好恶不
愆，城可获而民知义所有死命而无二心，不亦可乎？”
《鼓人告》“食竭力尽，而后取之。克鼓而反，不戮一人。”以
鼓子《䳒鞮》归。
敬王三十一年春，晋赵鞅帅师伐鲜虞。

按《春秋》哀公六年。　按《左传》，六年春，晋伐鲜虞，治范
氏之乱也。